**«ΠΑΙΔΟΑΚΤΙΝΟΛΟΓΙΑ»**

Η οντότητα της Παιδοακτινολογίας είναι εντελώς διαφορετική από εκείνη της Ακτινολογίας των ενηλίκων, γεγονός που προκύπτει απο τη διαφορετική φύση των παθήσεων μεταξύ των ενηλίκων και των παιδιών. Για τον λόγο αυτό εξάλλου είναι ξεχωριστές ειδικότητες η Παθολογία από την Παιδιατρική, η Χειρουργική ενηλίκων από την Παιδοχειρουργική κοκ.

**Στόχος** του μαθήματος είναι να έρθει σε επαφή ο φοιτητής με το διαφορετικό τρόπο απεικονιστικής διερεύνησης της παθολογίας του παιδιατρικού ασθενούς σε σύγκριση με εκείνη του ενήλικα, δεδομένου ότι: α) οι παθολογικές καταστάσεις της παιδικής ηλικίας διαφέρουν από εκείνες των ενηλίκων, β) η συνεργασία με τους μικρούς ασθενείς πολλές φορές είναι ανύπαρκτη, ενώ γ) η έκθεση στην ακτινοβολία θα πρέπει να ελαχιστοποιείται .

Με το κατ΄ επιλογήν μάθημα της Παιδοακτινολογίας ο φοιτητής διδάσκεται όλο το φάσμα της απεικόνισης σε όλα τα όργανα - συστήματα του παιδιατρικού ασθενούς. Ο **απώτερος στόχος** είναι να μάθει ο φοιτητής τον απεικονιστικό αλγόριθμο διαχείρησης των βασικών παθήσεων του μικρού ασθενούς καθώς και τα κύρια απεικονιστικά ευρήματα αυτών.